Antik-butik lukker og går 100 procent online | Viborg Nyt | Ugeavisen.dk
Du er her: Forside - Viborg Nyt - Verdensomspændende tøjkæde kommer til Viborg
Du er her: Forside - Viborg Nyt - Antik-butik lukker og går 100 procent online
Anne Provst brugte de sidste dage af maj med at pakke ned i Viborg Antikvariat & Great British, da den fysiske butik lukker ned for at blive ren webshop. Foto: Morten Dueholm
Antik-butik lukker og går 100 procent online
04. juni 2019 kl. 08:18
Det vil ikke længere være muligt at holde en antik bog fysisk i hånden, inden du køber den hos Viborg Antikvariat & Great British. Virksomheden er gået over til udelukkende at sælge varerne online.
Viborg: Man kan næste ikke forestille sig en butik, hvor det er vigtigere at mærke, se og fornemme varerne inden man køber dem, end hos et antikvariat.
Men økonomien har simpelthen ikke været til at have en fysisk butik i Viborgs gågade, og derfor lukker Viborg Antikvariat & Great British ned for de fysiske rammer og bliver i stedet en ren netbutik.
- Folk vil naturligvis gerne have varerne mellem hænderne og se grundigt på dem. Men i en gågadebutik skal der også sælges rigtig mange bøger, for at det også bliver sjovt, siger indehaver Anne Provst.
Viborg Antikvariat & Great British har i en længere periode haft salg via nettet, og der har omkostninger kontra indtjening bare været bedre.
- Vi kan se, at der er større salg på nettet end ude i de fysiske rammer. Der er mange mennesker, som kommer herind og gerne vil røre ved bøgerne. Butikken har været med til at betale sig selv, men der var ikke så meget mere til os, når udgifterne var betalt, siger Anne Provst om butikken, der har meget mere end bare bøger:
- Det hedder jo netop også Great British, og vi kommer også til at fortsætte på nettet med at sælge oilskinsjakker, tweed, puder tæpper og porcelæn. Det bliver præcis det samme koncept. Bare kun på nettet.
Er du ærgerlig over, at det nu kun er handel på nettet?
- Vi har lige siddet og talt om, at det har været dejligt at være hernede. Der er en super stemning i butikken, og vi holder af at møde folk ansigt til ansigt og tale med dem om varerne. Men man må først og fremmest se på regnskabet, og der må vi bare erkende, at der er bedst økonomi på nettet, siger Anne Provst og fortsætter:
- Der er folk, der har sagt det til os tidligere, men man får jo lyst til at kæmpe og vise, at der også skal være plads til de fysiske butikker. Men jeg kender også andre indehavere - eksempelvis af tøjbutikker, der også kæmper med kunne få økonomien til at hænge sammen.